Sagunt ha estat seleccionada per a rebre 6'5 milions d'euros del Fons Europeu de Desenvolupament Regional (FEDER)
07 de maig 2018

![Imagen 1](/media/xvtbm24e/maqueta_logo-feder-grande.jpg)

![](/media/hyzaizhz/87-img_4679.jpg)  

Hui s'ha fet pública, en el Butlletí Oficial de l'Estat, la resolució de la Secretaria d'Estat de Pressupostos i Despeses per la qual s'assignen les ajudes del Fons Europeu de Desenvolupament Regional (FEDER) per a cofinançar les Estratègies de Desenvolupament Urbà Sostenible i Integrat (EDUSI). En esta tercera convocatòria el total assignat a la Comunitat Valenciana ha sigut d'aproximadament 29 milions d'euros, dels quals 6,5 milions van a ser destinats a la localitat de Sagunt.

A la roda de premsa realitzada han assistit l'Alcalde de Sagunt, Quico Fernández, el regidor delegat de Promoció Econòmica, Miguel Chover i el regidor delegat de Contractació, Pepe Gil.

Cal destacar que esta ha sigut la tercera convocatòria en la qual Sagunt participava, en este sentit, Quico Fernández ha destacat que **“sempre hi ha hagut molta competència i sempre ens hem quedat en el límit, fins i tot el primer any, en el qual no va ser inesperat però sí que és veritat que calia tindre un treball previ fet per poder tindre garanties d’acudir a l’EDUSI. Un treball que no estava fet. El segon any vàrem anar més seriosament i este tercer any finalment podem dir que tenim esta important línia de subvenció que, des de la unió europea, es planteja en termes d’objectius, de mobilitat, de sostenibilitat, de patrimoni, etc.**

L’EDUSI Sagunt pretén contribuir un creixement intel·ligent, sostenible i integrador, generant aliances col·laboratives per a construir i repensar la ciutat entre totes i tots i per a totes i tots, sense discriminació de gènere i integrant les múltiples realitats existents en el municipi. I tot açò per a garantir, en l'àmbit del creixement i l'ocupació, el canvi climàtic, la dependència energètica i la inclusió social, una ciutat igualitària, diversa, segura, sana, accessible i sostenible, tant per a les generacions presents com a futures.

Esta estratègia aborda una anàlisi sectorial en diferents àmbits, que junt al de l'opinió dels agents socials, permet elaborar un Pla d'Implementació conformat per Línies d'Actuació, contextualitzades necessàriament en 4 Objectius Temàtics (OT) del Reglament FEDER, amb càrrec a l'Eix Urbà dins del Programa Operatiu de Creixement Sostenible (POCS) 2014-2020.

> >  **OT2.** Millorar l'ús i la qualitat de les tecnologies de la informació i de ​la  comunicació i l'accés a les mateixes.

> **OT4.** Afavorir la transició a una economia baixa en carboni en tots els sectors.
> 
> **OT6.** Conservar i protegir el medi ambient i promoure l'eficiència dels recursos.
> 
> **OT9.** Promoure la inclusió social i lluitar contra la pobresa i qualsevol forma de discriminació.

En línies generals, el que es tracta és d'establir unes línies d'actuació polítiques i estratègiques per al desenvolupament de les ciutats en esta línia de sostenibilitat i també de polítiques socials integradores. En este sentit, el regidor delegat de Promoció Econòmica, Miguel Chover ha declarat que **“l'estratègia té una doble via, d'una banda, es tracta de fer una ciutat més amable, més accessible, més transitable, més ecològica mediambientalment parlant i, d'altra banda, també es tracta de fer polítiques socials mitjançant decisions polítiques que possibiliten que aquells sectors més desfavorits puguen ser integrats dins de la pròpia societat”.**

Cal assenyalar que tot el projecte de l’EDUSI Sagunt haurà de ser desenvolupat íntegrament fins a desembre de l'any 2021. **“Per primera vegada, tenim una estratègia de ciutat que va més enllà del que és una legislatura. Sempre se'ns acusa als polítics de pensar en la nostra legislatura, doncs ací es pot observar que hem pensat no solament en la nostra sinó també en l'esdevenidora deixant unes línies d'actuació preestablides”** ha assenyalat Chover.

Per la seua banda, cal destacar que totes les línies d'actuació han sigut discutides amb tots els sectors, tant socials com a econòmics, de la ciutat. Hi ha hagut una participació important per part de la ciutadania. Es van establir uns mitjans a través dels quals la gent podia, mitjançant les noves tecnologies o fins i tot sobre el format paper, donar idees de quins aspectes poder millorar, per tant **“este pla és un pla de la ciutat, no és un pla d'un Equip de Govern concret sinó que és el pla de tots els que han participat en ell”** ha puntualitzat Miguel Chover.

Per a aconseguir els Objectius Estratègics 2017 – 2021 definits, s'han prioritzat les següents 13 Línies d'Actuació, agrupades en funció de la seua contribució als Objectius Temàtics.

> **\- OT2.** Millorar l'ús i la qualitat de les tecnologies de la informació i de la comunicació i l'accés a les mateixes.

La primera línia d'actuació serà impulsar l'oferta de serveis basats en el patrimoni cultural, associat a la digitalització del mateix i a la seua aplicació en el sector turístic. La segona anirà encarrilada a realitzar actuacions per a modernitzar l'Administració electrònica i els serveis públics de les ciutats a través de les TIC i finalment s'impulsaran les actuacions necessàries perquè Sagunt siga catalogada _Sm__art City_.

Pel que es refereix al pressupost d’este Objectiu Temàtic, seran destinats 1.429.000 euros dels quals l'Ajuntament de Sagunt aportarà 714.500 euros.

> **\- OT4.** Afavorir la transició a una economia baixa en carboni en tots els sectors.

La línia d'actuació inicial serà fomentar la mobilitat sostenible i racionalització de l'ús del vehicle privat. En segon lloc, augmentar les energies renovables en els edificis i equipaments municipals i, finalment, millorar l'eficiència energètica d'edificis i equipaments municipals.

En este cas, el pressupost d'este Objectiu Temàtic serà de 2.978.000 euros aproximadament, dels quals l'Ajuntament de Sagunt contribuirà amb 1.489.000 euros.

> **\- OT6.** Conservar i protegir el medi ambient i promoure l'eficiència dels recursos.

La primera línia d'actuació d'este Objectiu Temàtic serà la rehabilitació del Patrimoni Històric-artístic, Arqueològic i Industrial de Sagunt, i la seua promoció, orientada al turisme. La segona serà realitzar una regeneració urbana i, en tercer i últim lloc, millorar la qualitat de l'aire, del soroll i dels abocaments incontrolats.

Pel que fa al pressupost d'este Objectiu Temàtic, seran destinats 3.863.000 euros aproximadament. Per la seua banda, l'Ajuntament de Sagunt aportarà el 50 %, és a dir, 1.931.500.

> **\- OT9.** Promoure la inclusió social i lluitar contra la pobresa i qualsevol forma de discriminació.

La línia d'actuació inicial serà disposar d'equipaments per a la cohesió social i la inserció laboral. En segon lloc, la generació d'espais públics per a la convivència. La tercera línia d'actuació anirà encaminada a la millora de l’ocupabilitat i la capacitació dels col·lectius amb majors dificultats i, finalment, es pretendrà generar noves oportunitats econòmiques i d'ocupació, amb iniciatives empresarials sostenibles i amb impacte sobre el desenvolupament social de la ciutat.

La línia de pressupost d'este últim Objectiu Temàtic serà de 4.730.000 euros aproximadament, dels quals 2.365.000 euros seran aportats pel consistori saguntí.

Finalment, l’Alcalde de Sagunt, ha finalitzat la seua intervenció senyalant que, en linies generals, **“els objectius temàtics i les estratègies vénen a reforçar les polítiques que este Equip de Govern ha impulsat des de el principi, per una banda les que reforcen el patrimoni com un recurs bàsic i una oportunitat per al nostre desenvolupament, per altra banda en un benestar per a les persones sobretot en temes de mobilitat i també, com no, en les qüestions relacionades amb la inclusió social i el medi ambient.​**

*   [](http://www.facebook.com/sharer.php?u=https://aytosagunto.es/va/actualitat/sagunt-ha-estat-seleccionada-per-a-rebre-6-5-milions-d-euros-del-fons-europeu-de-desenvolupament-regional-feder/ "Facebook")
*   [](http://twitter.com/share?url=https://aytosagunto.es/va/actualitat/sagunt-ha-estat-seleccionada-per-a-rebre-6-5-milions-d-euros-del-fons-europeu-de-desenvolupament-regional-feder/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-ha-estat-seleccionada-per-a-rebre-6-5-milions-d-euros-del-fons-europeu-de-desenvolupament-regional-feder/ "Linked In")
*   [](mailto:?body=https://aytosagunto.es/va/actualitat/sagunt-ha-estat-seleccionada-per-a-rebre-6-5-milions-d-euros-del-fons-europeu-de-desenvolupament-regional-feder/)